Kemény tél: hárman is meghaltak Bulgáriában
Bulgáriát továbbra is markában tartja az idei szigorú tél; a szófiai sajtó hétfői beszámolói szerint a hét végén három ember vesztette életét a fagyos hidegben a balkáni ország déli részén.
Az egyik fagyhalottat, a csepelarei síközpontban találták meg, nem messze az egyik sílifttől. A hírek szerint az áldozat helyi lakos volt. A hétvége sűrű hóesését követően a Rodope hegység tucatnyi települése maradt átmenetileg áramszolgáltatás nélkül, köztük Borovec és Csepelare üdülőhelyek is.

Pamporovo síparadicsomban és több más környélbeli faluban megszakadt a vezetékes vízellátás. A térségben a hét végén 85 centiméternyi friss hó esett és a hóréteg vastagsága jelenleg 165-195 centiméter között van.

A havazás okozta közlekedési fennakadások miatt a térségben hétfőn nem kezdődött meg a tanítás, a hatóságok egyelőre meghosszabbították a téli iskolai szünetet. Az elmúlt hét végén Szlovákia, Csehország, Ausztria és Franciaország hegyvidéki térségeiben okozott komoly fennakadásokat a heves szélviharokkal kísért sűrű havazás.
Rodope időjárás Bulgária havazás